**På Herrens Mark med Martin Luther  
- om Lutherreceptionen i en dansk og global kontekst***v. Michael Rønne Rasmussen  
 (Se billeder på* [*https://onedrive.live.com/?cid=404B90451852AD9A&id=404b90451852ad9a%2170088*](https://onedrive.live.com/?cid=404B90451852AD9A&id=404b90451852ad9a%2170088)

**Tredje gang er ……**

I foråret 2012 fulgte jeg en forelæsningsrække om *”Lutherbilleder i Dansk Teologi 1800-2000”,* men på grund af de ofte uforudsigelige arbejdsopgaver som præst blev min deltagelse noget fragtmenteret. Da forelæsningsrækken det følgende år blev udgivet på tryk, gav det mig mulighed for at læse hele forløbet i sammenhæng, men endnu engang gjorde jeg regning uden vært. Ved opslaget af studieorlovs for 2014 øjnede jeg derfor for tredje gang mulighed for at komme på omgangshøjde med det forsømte forår: Jeg så, jeg søgte - og jeg fik glædeligvis bevilget tre måneder til den fordybelse, som skulle udgøre min personlige opvarmning til reformationsjubilæet i 2017. Af andre årsager valgte jeg næsten samtidig at opsige min stilling stod dermed pludseligt på Herrens Mark med et hav af muligheder for perspektivere og reflektere over den sammenhæng, jeg havde virket i gennem mere end 20 år.

**Som i de gode gamle dage**

Det er altid godt at begynde ved begyndelsen. Som perspektivering af Luther og den lutherske arv i den danske sammenhæng ville jeg først læse nogle af de mange bøger på reolen, som jeg havde om og af Luther - og måske også købe endnu et par stykker, som jeg længe havde haft kig på! Og det er bare så herligt at kunne gå til studierne ligesom i de gode gamle studenterdage, hvor man var bare kunne begynde lige der, hvor man havde lyst og fortsætte, så længe man orker!

**LWF-seminar i Wittenberg**

Helt løst blev det dog ikke, for et sted i midten af min studieorlov lå et to ugers seminar i Wittenberg arrangeret af Det Lutherske Verdensforbund (LWF). Temaet var forholdet mellem ”Embede og Menighed” – et emne jeg allerede i flere år havde arbejdet med i en dansk folkekirkelig sammenhæng. Det mest spændende var imidlertid, at de i alt 17 deltagende lutherske præster kom fra hele verden: tre fra Asien, en fra Mellemøsten, syv fra Afrika, tre fra Latinamerika og tre fra Europa. Selvom om det var den fælles lutherske baggrund, der bandt os sammen, var vi naturligvis meget forskellige; sprogligt, kulturelt og mentalt. Begrebet kontekstuel teologi fik virkeligt sat kød på de gamle lutherske skelet. Når vi f.eks. på skift holdt vor daglige morgenandagt var det med liturgiske former og farver, man finder fra hele det kirkelige spektrum lige fra pinsetradition til engelsk højkirkelighed. Og det var skønt at opleve, hvordan dette på ingen måde blokerede, men derimod åbnede op for fortolkningen og debatten omkring det fælles lutherske arvegods. Dertil kom de daglige tekstgennemgange og samtaler ledet af den på det tidspunkt netop nyudnævnte biskop Dr. Guy Erwin fra den Californiens sydvestlige synode af den lutherske kirke i Amerika (ELCA), biskop emeritus Carl Axel Aurelius fra Sverige og Pastor Dr. Ipyyana Mwanugobole fra Vereinte Evangelische Mission (UEM) i Wuppertal. Undervisning blev tillige suppleret med rundvisninger i Wittenberg, udflugter til Eisennach og Wartburg og et minderigt menighedsbesøg i et af det gamle østtyske industri- og mineområder i Bitterfeld. Og meget, meget mere.

**Sammen på Herrens Mange Marker**

Det bedste var dog det fællesskab og den indbyrdes solidaritet, der trods sproglige og kulturelle barrierer voksede frem og udmøntede sig en af de sidste dage, hvor vi helt spontant holdt en fælles aftengudstjeneste med forbøn og håndspålæggelse. Hvad jeg hjemme ville have set på med en vis blufærdighed og skepsis blev her den mest naturlige kulmination på et intenst samvær, som en del af os har mulighed for at videreføre på bl.a. Facebook. På den måde bliver jeg næsten dagligt mindet om, at ikke bare den kristne kirke, men også den lille lutherske afdeling af samme, er et verdensomspændende fællesskab, hvor vi som præster og teologer står overfor mange af de samme udfordringer. Det nationale og det globale er ikke nødvendigvis modsætninger, men et frugtbart spændingsfelt at udvikle sin horisont under.

**Tilbage i Danmarks urtehave**

Tilbage i min egen lille urtehave blev udfordringen at samle op på de to intense uger samt læse alle de spændende bøger der var blevet købt ind undervejs. Da jeg havde lovet efter endt orlov at gå ind i Roskilde Stifts udvalg til forberedelse af Reformationsjubilæet 2017 samt holde et par foredrag om Luther, lå disse konkrete opgaver og ventede – og så gik det, som det jo ofte gør, at det ene tager det andet. Jeg kan derfor – men helt uden beklagelse – konstatere, at jeg stadig har den oprindelige anledning for min orlov, nemlig bogen *”Lutherbilleder i Dansk teologi 1800 – 2000”,* til gode. Men det er vel ikke det værste, der kunne ske; stadig at have noget godt til gode??